google/wiki40b huggingface dataset:
Άρθουρ Τζόνσον

Καριέρα

Ο Τζόνσον αγωνίστηκε για τέσσερα χρόνια στο πανεπιστήμιο του Μιζούρι, από το 2000 ως το 2004. Σε 132 αγώνες με την ομάδα των Τάιγκερς, πέτυχε 1759 πόντους (μ.ο. 13,3), ενώ είχε μέσους όρους 8,2 ριμπάουντ και 1,9 κοψίματος. Τον Αύγουστο του 2003, συμμετείχε στην αποστολή των Ηνωμένων Πολιτειών που συμμετείχε στους Παναμερικανικούς Αγώνες του Σάντο Ντομίγκο. Η αμερικανική ομάδα κατέλαβε την τέταρτη θέση της διοργάνωσης.
Τον Ιανουάριο του 2005, υπέγραψε στον Άρη Θεσσαλονίκης, με την φανέλα του οποίου αγωνίστηκε σε 14 αγώνες του ελληνικού πρωταθλήματος, με μέσους όρους 8,1 πόντων και 3,0 ριμπάουντ. Με τους "κίτρινους", συμμετείχε στον τελικό του κυπέλλου Ελλάδας, όπου ο Άρης ηττήθηκε με 72-68 από τον Παναθηναϊκό.
Το 2005, υπέγραψε στην ουκρανική Τσερκάσκι Μάβπι, όπου παρέμεινε για δύο σεζόν, ενώ το 2007-08 αγωνίστηκε για την ιταλική Πέπσι Καζέρτα. Ολοκλήρωσε την καριέρα του στην Τουρκία, όπου φόρεσε κατά σειρά την φανέλα των Βέστελσπορ Μανίσα, Μάλιγε Μίλι Πιγιάνγκο και Μερσίν Μπουγιουκσεχίρ, από το 2010 ως το 2013.
827 Βολφιανή

Φυσικά χαρακτηριστικά

Η μέση διάμετρος της Βολφιανής εκτιμάται σε 7,9 χιλιόμετρα και ο φασματικός τύπος της είναι S (λιθώδης). Τα υπόλοιπα φυσικά χαρακτηριστικά της είναι άγνωστα.
Βοθνιακός Κόλπος

Ο Βοθνιακός ή Βοθνικός Κόλπος (φινλανδικά: Pohjanlahti, σουηδικά: Botniska viken) είναι ο βορειότερος κόλπος της Βαλτικής θάλασσας. Βρίσκεται μεταξύ της δυτικής ακτής της Φινλανδίας και της ανατολικής ακτής της Σουηδίας. Στα νότια του κόλπου βρίσκονται τα νησιά Ώλαντ, μεταξύ της Θάλασσας των Ώλαντ και της Θάλασσας του Αρχιπελάγους.

Γεωγραφία

Ο Διεθνής Υδρογραφικός Οργανισμός ορίζει ως το δυτικό όριο του Βοθνιακού κόλπου, μία γραμμή από το Simpnäsklubb (59°54'N) της Σουηδίας, στο Flötjan, μετά στο Lagskær, στο Fæstörne, στο Kökarsörn, στο Vænö-Kalkskær έως το νοτιοδυτικό άκρο του Hangöudde (Hangö Head, 59°49'N) της Φινλανδίας.
Η επιφάνειά του είναι 117.000 τ.χλμ.. Ο κόλπος έχει μήκος 725 χιλιόμετρα, πλάτος 80-240 χλμ. και μέσο βάθος 60 μέτρα. Ενώ το μέγιστο βάθος είναι 295 μ. Το βάθος και η επιφάνεια του Βοθνιακού κόλπου, συνεχώς μειώνεται, καθώς η γη «σηκώνεται» αφού είχε πιεστεί προς τα κάτω, από τον ηπειρωτικό πάγο, κατά την τελευταία εποχή των παγετώνων. Η αύξηση είναι 80 εκατοστά κάθε εκατό χρόνια. Στον Βοθνιακό κόλπο καταλήγουν αρκετά ποτάμια και από τις δύο πλευρές. Κατά συνέπεια, η περιεκτικότητα σε αλάτι μειώνεται απότομα στον Βορρά. Στο Νότο το νερό είναι το κανονικό υφάλμυρο νερό της Βαλτικής θάλασσας, αλλά στο Βορρά η αλμυρότητα είναι τόσο χαμηλή που το αλάτι στο νερό δεν είναι πλέον αισθητό στη γεύση και έτσι πολλά ψάρια του γλυκού νερού κατοικούν εκεί. Ο κόλπος παγώνει πάνω από πέντε μήνες τον χρόνο. Το «πάγωμα» της Βαλτικής θάλασσας ξεκινά και τελειώνει στο βόρειο τμήμα του κόλπου.
Λου Θεζ

Διάρκεια

Ο Λου Θεζ ξεκίνησε την καριέρα του σε ηλικία 16 ετών, το 1932 και μέχρι το 1990 ακόμα έδινε σποραδικά αγώνες, σε ηλικία πάνω από 70 έτη. Θεωρείται γενικά, πως ήταν ένας από τους κορυφαίους επαγγελματίες παλαιστές του 20ου αιώνα και όλων των εποχών. Ακόμα και μετά το τέλος της καριέρας του, συνέχισε σε άλλα πόστα, όπως μάνατζερ άλλων παλαιστών, εκπαιδευτής και παραγωγός αγώνων πάλης.

Διακρίσεις

Στην τεράστια καριέρα του, κατέκτησε πολλούς τίτλους. Έγινε έξι φορές Παγκόσμιος Πρωταθλητής, κατακτώντας τον σημαντικότερο τίτλο της εποχής του το Παγκόσμιο Πρωτάθλημα Βαρέων Βαρών της εταιρείας NWA, τρεις φορές. Το συγκεκριμένο πρωτάθλημα, σε άθροισμα και των τριών θητειών του, το κράτησε για 10 χρόνια, τρεις μήνες και εννέα ημέρες (3,749 ημέρες σύνολο), πιο πολύ από κάθε άλλον παλαιστή όλων των εποχών.

Τεχνική

Εκτός από όλα τα άλλα κατορθώματά του, ο Λου Θεζ, θεωρείται πρωτοπόρος και μέσα στο ρινγκ, καθώς του χρεώνονται ως δικές του, πολλές σύγχρονες κινήσεις επαγγελματικής πάλης, ειδικότερα λαβές υποταγής, που χρησιμοποιούν παλαιστές όπως ο Σι Εμ Πανκ και ο Τζον Σίνα την σημερινή εποχή, αλλά και το powerbomb, που χρησιμοποίησαν πολλοί θηριώδεις παλαιστές.
2410 Μόρισον

Φυσικά χαρακτηριστικά

O φασματικός τύπος του Μόρισον είναι SI. Τα υπόλοιπα φυσικά χαρακτηριστικά του είναι άγνωστα.
Ηπειρωτικό κλίμα

Ηπειρωτικό είναι το κλίμα που παρατηρείται στο εσωτερικό των Ηπείρων, μακριά από τη μετριαστική επίδραση της θάλασσας και συναντάται στην εύκρατη ζώνη της γης.
Χαρακτηρίζεται από μεγάλες διαφορές θερμοκρασίας ανάμεσα στο καλοκαίρι και το χειμώνα. Οι χειμερινές θερμοκρασίες είναι συνήθως αρκετά χαμηλές για να υποστηρίξουν τη χιονόστρωση για κάποιο ορισμένο χρονικό διάστημα.
Οι σχετικά μέτριες βροχοπτώσεις συμβαίνουν κυρίως το καλοκαίρι, αν και υπάρχουν και εξαιρέσεις, όπως τα ανατολικά παράλια της Βόρειας Αμερικής που παρουσιάζουν ομοιόμορφη κατανομή των βροχοπτώσεων. Το κλίμα αυτό ονομάζεται Υγρό ηπειρωτικό κλίμα. Υπάρχει επίσης και το ξηρό ηπειρωτικό κλίμα.
Περιοχές με ηπειρωτικό κλίμα υπάρχουν σε τμήματα των ηπείρων του Βόρειου Ημισφαιρίου (κυρίως στη Βόρεια Αμερική  και την Ασία), καθώς και στα μεγαλύτερα υψόμετρα σε άλλα μέρη του κόσμου.
Μόνο λίγες περιοχές, στα βουνά του Βορειοδυτικού Ειρηνικού, στο Ιράν, στο βόρειο Ιράκ, στην ανατολική Τουρκία, στο Αφγανιστάν, στο Πακιστάν και την Κεντρική Ασία παρουσιάζουν τις μέγιστες βροχοπτώσεις το χειμώνα.
Κανονάκι

Το Κανονάκι ( η ονομασία του προέρχεται από τον κανόνα -το πειραματικό μονόχορδο του Πυθαγόρα) είναι γνωστό στην Ελλάδα από την αρχαιότητα ως τρίγωνο ή επιγόνειο και τη Βυζαντινή Αυτοκρατορία ως ψαλτήρι. 
Είναι νυκτό όργανο, με εντέρινες χορδές, παίζεται με δύο πένες που προσδένονται με μεταλλικές δακτυλήθρες στους δείκτες των δύο χεριών. Σε κάθε χορδή, κινητοί καβαλάρηδες υψώνουν τους φθόγγους σύμφωνα με τα μικροδιαστήματα της παραδοσιακής μουσικής κλίμακας όπου κινείται ο οργανοπαίκτης.
Μάριος Χάκκας

Βιογραφία

Τα παιδικά και νεανικά του χρόνια τα έζησε στην Καισαριανή, με την οποία συνδέθηκε συναισθηματικά, κάτι που διαφαίνεται και στα θέματα των έργων του. Σε ηλικία 19 ετών ενώ φοιτούσε στη Σχολή Σαμαρειτών του Ελληνικού Ερυθρού Σταυρού, βοήθησε εθελοντικά τους φυλακισμένους στη Γυάρο. Στις 30 Απριλίου 1954 συνελήφθη και καταδικάστηκε σε φυλάκιση 4 ετών, με αποτέλεσμα να αναγκαστεί να διακόψει τις σπουδές του στο Πάντειο Πανεπιστήμιο.
Στα μέσα της δεκαετίας του '60 εξέδωσε την πρώτη του ποιητική συλλογή με τίτλο "Όμορφο καλοκαίρι" (ήταν και η μοναδική που εκδόθηκε όσο ζούσε ο συγγραφέας). Έπειτα από το πραξικόπημα και την εγκαθίδρυση της χούντας, υπέστη διώξεις και φυλάκιση ενός μήνα για το γεγονός ότι ήταν στέλεχος της ΕΔΑ (1960-67). Στα τελευταία χρόνια της ζωής του έγραψε τρία θεατρικά μονόπρακτα.
Απεβίωσε από καρκίνο σε ηλικία 41 ετών, στη διάρκεια της δικτατορίας.
Ανδρέας Σ. Λόντος

Τα πρώτα χρόνια

Γεννήθηκε το 1786 στη Βοστίτσα (Αίγιο) από ισχυρή οικογένεια προυχόντων της πόλης. Ήταν γιος του προεστού Σωτηράκη Λόντου  που αποκεφαλίστηκε το 1812 στην Τριπολιτσά. Παππούς του ήταν ο Γκολφίνος ο οποίος συμμετείχε στην Εξέγερση του 1770. 
Σπούδασε στο σχολαρχείο της Βοστίτσας, το οποίο διεύθυνε ο Ευστάθιος Παλαμάς, πρόγονος του μετέπειτα ξακουστού ποιητή Κωστή Παλαμά. Ο Ανδρέας έζησε για ένα διάστημα στην Κωνσταντινούπολη και επανήλθε στην Πελοπόννησο το 1816. Συνήψε φιλία με τον νέο Μόρα-Βαλεσή Σακήρ Αχμέτ και το 1818 αναγορεύτηκε επίσημα σε προεστό με έγγραφο των εκπροσώπων του Καζά Βοστίτσας, επικυρωμένο από τον επίσκοπο Κερνίτσης Προκόπιο.
Προεπαναστατικά μυήθηκε στην Φιλική εταιρεία, από τον Πελοπίδα, και εργάστηκε για την προπαρασκευή της Επανάστασης.

Στην Επανάσταση

Μετείχε ενεργά στην Επανάσταση, όπως και οι αδελφοί του Αναστάσιος και Λουκάς. Στις 23 Μαρτίου κήρυξε την επανάσταση στο Αίγιο, εκδίωξε τους Τούρκους χωρίς μάχη και ύψωσε την πρώτη Ελληνική επαναστατική σημαία. Στη διάρκεια της επανάστασης διοικούσε δικό του σώμα στρατού, με το οποίο πήρε μέρος στην πολιορκία της Πάτρας και του Μεσολογγίου.

Κατά τον Καλλίνικο Καστόρχη (1789-1877) ο Ανδρέας Λόντος σε συνεννόηση με τον Παλαιών Πατρών Γερμανό εκφώνησε την 25 Μαρτίου του 1821 προς συμπατριώτες του το ίδιο λόγο που εκφώνησε και ο Γερμανός στην Αγία Λαύρα Καλαβρύτων. Μετά από αυτό επικεφαλής ενόπλων συμμετείχε στην πολιορκία της Πάτρας και του Ρίου.

Στην Απελευθέρωση

Μετά την Απελευθέρωση ο Λόντος παραγκωνίστηκε από τον Ιωάννη Καποδίστρια, γι' αυτό και πρωτοστάτησε στα «αντικαποδιστριακά» κινήματα. Το 1833 μετακόμισε στο Ναύπλιο, προκειμένου να συναντήσει τον βασιλιά Όθωνα κατά την άφιξη του. Το 1835 ο Όθων τον διορίζει συνταγματάρχη και στη συνέχεια στρατιωτικό επιθεωρητή. Κατά την Επανάσταση της 3ης Σεπτεμβρίου ο Λόντος έλαβε ενεργά μέρος όντας αρχηγός του Αγγλικού κόμματος. Μετά την Επανάσταση της 3ης Σεπτεμβρίου διορίστηκε αντιπρόεδρος της εθνοσυνέλευσης ενώ στη συνέχεια χρημάτισε υπουργός στρατιωτικών & εσωτερικών στην επαναστατική κυβέρνηση. Με την άνοδο όμως του Κωλέττη, ο Λόντος εκδιώχθηκε και έχασε όλα του τα αξιώματα.

Τα οικονομικά προβλήματα και το τέλος

Τα οικονομικά του προβλήματα αλλά και η μεγάλη πίκρα του για την πολιτική του αποτυχία τον οδήγησαν στην αυτοκτονία. Έθεσε τέλος στην ζωή του στις 24 Σεπτεμβρίου του 1845 στο σπίτι του στην Αθήνα. Η σορός του μεταφέρθηκε στο Αίγιο και συγκεκριμένα στο σπίτι του αδερφού του Λουκά στις 15 Οκτωβρίου αλλά δεν τάφηκε με εκκλησιαστικό τελετουργικό εξαιτίας της απαγόρευσης που είχε επιβληθεί από την Κυβέρνηση Κωλέττη. Τελικά η κηδεία του πραγματοποιήθηκε τον Σεπτέμβρη του 1847, αμέσως μετά τον θάνατο του Ιωάννη Κωλέττη.
Γκαρθία Σάντσεθ Β΄ της Παμπλόνα

Νίκες απέναντι στους μουσουλμάνους

Ενώθηκε με τον ξάδελφο του Σάντσο στην προσπάθεια του να σπάσει την υποταγή του πατέρα του στην Κόρδοβα, σαν αποτέλεσμα αναγκάστηκε να αντιμετωπίσει τον Αλμανζόρ, αργότερα (996) πιέστηκε να κλείσει ειρήνη με την Κόρδοβα. Στην διάρκεια της εκστρατείας του στη Καλαταγιούδ (997) σκότωσε τον αδελφό του κυβερνήτη, ο Αλμανζόρ εκδικήθηκε αποκεφαλίζοντας 50 χριστιανούς. Τον Ιούλιο του 1000 στην μάχη του Κερβέρα ενώθηκε με τον κόμη Γκαρσία Γκομέζ της Σαλντάνα σε μια συμμαχία υπό την ηγεσία του κόμη Σάντσο Γκαρσία της Καστίλης στην οποία νίκησε τον Αλμανζόρ. Σύγχρονες πηγές αναφέρονται στην μάχη του Καλατανάζορ (1002) στην οποία διαλύθηκε το Χαλιφάτο της Κόρδοβας αλλά δεν υπάρχουν αποδείξεις ότι εκείνη την χρονιά ο Γκαρθία Σάντσεθ ζούσε, πιθανότατα κυβερνούσε την Παμπλόνα ο ξάδελφος του Σάντσο Ραμίρεθ της Βιγκουέρα. Ο Γκαρθία Σάντσεθ Β΄ είχε πεθάνει σίγουρα το 1004 την χρονιά που ο γιος του Σάντσο Γ΄ εμφανίζεται ως βασιλιάς. Παραχώρησε τον τίτλο του κυβερνήτη της Αραγωνίας στον αδελφό του Γκονζάλο υπό την κηδεμονία της μητέρας του Ουρράκας. Μια παράδοση αναφέρει ότι απελευθέρωσε όλους τους Μουσουλμάνους αιχμαλώτους του βασιλείου του.
Μεθυλοπροπανικό οξύ

Με καρβοξυλίωση ισοπροπυλαλογονιδίων

Με καρβοξυλίωση με διοξείδιο του άνθρακα (CO₂) ισοπροπυλαλογονιδίων [CH₃CH(X)CH₃], μέσω οργανομαγνησιακών ενώσεων (αντιδραστήρια Grignard) παράγεται μεθυλοπροπανικό οξύ::

Με υδρόλυση μεθυλοπροπανονιτριλίου

Με υδρόλυση μεθυλοπροπανονιτριλίου [CH₃CH(CN)CH₃] σε όξινο περιβάλλον παράγεται μεθυλοπροπανικό οξύ:

Με οξείδωση 2,5-διμεθυλοεξένιου-3, μεθυλοπροπανόλης-1 ή μεθυλοπροπανάλης

1. Με οξείδωση 2,5-διμεθυλοεξένιου-3 [(CH₃)₂CH=CH(CH₃)₂] παράγεται μεθυλοπροπανανικό οξύ:
2. Με οξείδωση μεθυλοπροπανόλης-1 [(CH₃)₂CHCH₂OH] παράγεται μεθυλοπροπανανικό οξύ:
3. Με οξείδωση μεθυλοπροπάλης [(CH₃)₂CHCHO] παράγεται μεθυλοπροπανικό οξύ:

΄Οξινος χαρακτήρας και καρβονικά άλατα

Το μεθυλοπροπανικό οξύ είναι ένα ασθενές μονοβασικό οξύ (pKa = 4,84), ασθενέστερο από τα περισσότερα ανόργανα οξέα. Τα επτά (7) υδρογόνα του ισοπροπυλίου δεν αντικαθιστώνται από μέταλλα αλλά παρόλα αυτά το μεθυλοπροπανικό οξύ αντιδρά με ορισμένα μέταλλα και βάσεις σχηματίζοντας άλατα με σύγχρονη έκλυση υδρογόνου ή νερού αντίστοιχα:

Αποκαρβοξυλίωση

1. Με θέρμανση μεθυλοπροπανικού νατρίου παίρνουμε διοξείδιο του άνθρακα και προπάνιο::
2. Με ηλεκτρόλυση μεθυλοπροπανικού νατρίου (μέθοδος Kolbe), παράγονται διοξείδιο του άνθρακα και 2,3-διμεθυλοβουτάνιο:
3. Με θέρμανση αλάτων του με ασβέστιο (ή βάριο) παράγεται 2,4-διμεθυλοπεντανόνη-3:
4. Με επίδραση βρωμίου σε μεθυλοπροπανικό άργυρο  παράγεται ισοπροπυλοβρωμίδιο -  Αντίδραση Hunsdiecker:

Αναγωγή

Τo μεθυλοπροπανικό οξύ ανάγεται με λιθιοαργιλιοϋδρίδιο (LiAlH₄) ή νατριοβοριοϋδρίδιο (NaBH₄) προς  μεθυλοπροπανόλη-1:

Οξείδωση

Τo μεθυλοπροπανικό οξύ οξειδώνεται σε μεθυλοπροπανικό υπεροξύ από το υπεροξείδιο του υδρογόνου (H₂O₂), σε όξινο περιβάλλον:
Complex instruction set computer

Η συντομογραφία της έκφρασης "Complex instruction set computer" είναι CISC (προφέρεται σισκ) και σημαίνει υπολογιστής συνθέτου συνόλου εντολών. Η στρατηγική στην οποία βασίζεται η αρχιτεκτονική CISC είναι η ύπαρξη ενός μεγάλου συνόλου εντολών, στο οποίο συμπεριλαμβάνονται και σύνθετες. Ο προγραμματισμός σε CISC είναι πιο εύκολος από ότι στον άλλο σχεδιασμό, επειδή υπάρχει μια εντολή για κάθε απλή ή σύνθετη εργασία. Συνεπώς, οι προγραμματιστές δεν χρειάζεται να γράφουν σύνολα εντολών για να πραγματοποιήσουν κάποια σύνθετη εργασία.
Η πολυπλοκότητα του συνόλου εντολών έχει ως αποτέλεσμα το ηλεκτρονικό κύκλωμα της ΚΜΕ και της μονάδας ελέγχου να είναι υπερβολικά σύνθετα. Για την μείωση αυτής της πολυπλοκότητας, οι σχεδιαστές της αρχιτεκτονικής CISC έχουν καταλήξει στην ακόλουθη λύση: Ο προγραμματισμός γίνεται σε δύο επίπεδα. Οι εντολές σε γλώσσα μηχανής δεν εκτελούνται κατευθείαν από την ΚΜΕ. Αυτό προϋποθέτει την προσθήκη ενός ειδικού τύπου μνήμης, τη μικρομνήμη, στην οποία αποθηκεύεται το σύνολο των εντολών κάθε σύνθετης εντολής του μηχανήματος. Αυτού του είδους ο προγραμματισμός, ο οποίος χρησιμοποιεί μικροεντολές, ονομάζεται μικροπρογραμματισμός.
Ένα μειονέκτημα της αρχιτεκτονικής CISC είναι ο επιπλέον φόρτος που σχετίζεται με το μικροπρογραμματισμό και την προσπέλαση της μικρομνήμης. Ωστόσο, οι υπέρμαχοι της αρχιτεκτονικής υποστηρίζουν ότι αυτό αντισταθμίζεται από τα οφέλη που παρέχουν τα μικρότερα προγράμματα σε επίπεδο μηχανής.
Κατερίνα Παντελίδου Πασχαλίδου

Βιογραφικά στοιχεία

Η Κατερίνα Παντελίδου Πασχαλίδου γεννήθηκε στη Λευκωσία το 1957. Ομιλεί, πέρα από την ελληνική, την αγγλική και τη γαλλική γλώσσα. Ακολούθησε σπουδές ελληνικής φιλολογίας και κλασσικής ιστορίας. Εργάζεται ως εκπαιδευτικός.

Πολιτική διαδρομή

Εκλέχτηκε βουλευτής στις βουλευτικές εκλογές του 1996 στην Εκλογική Περιφέρεια Κερύνειας με το ΔΗΚΟ. Πριν τις προεδρικές εκλογές του 1998 διαφώνησε με την απόφαση του ΔΗΚΟ για συνεργασία με το ΑΚΕΛ και στήριξη του Γιώργου Ιακώβου. Η ίδια στήριξε τον Αλέξη Γαλανό, που επίσης είχε διαφωνήσει με την απόφαση του ΔΗΚΟ. Στον β΄ γύρο υποστήριξε την υποψηφιότητα του Γλαύκου Κληρίδη. Στις 10 Μαρτίου 1998 το ΔΗΚΟ ανακοίνωσε ότι η Κατερίνα Παντελίδου Πασχαλίδου «διαγράφηκε από τους κόλπους του κόμματος». Συνέχισε για μερικούς μήνες ως ανεξάρτητη βουλευτής. Στις 12 Δεκεμβρίου 1998 προσχώρησε στις τάξεις του Δημοκρατικού Συναγερμού. Δεν επαναδιεκδίκησε εκλογή στις βουλευτικές εκλογές του 2001.
Κοιμητήριο Νοβοντέβιτσι

Ιστορικό

Το Κοιμητήριο Νοβοντέβιτσι άρχισε να λειτουργεί το 1898, όταν διαπιστώθηκε ότι δεν ήταν εφικτό να γίνονται πλέον ταφές μέσα στο εκκλησιαστικό συγκρότημα της Μονής Νοβοντέβιτσι. Στο κοιμητήριο υπάρχουν πλείστα ταφικά μνημεία, φιλοτεχνημένα περίτεχνα από διάσημους Ρώσους καλλιτέχνες. Ένας από τους πρώτους διάσημους που θάφτηκαν εκεί ήταν ο Άντον Τσέχοφ, τον τάφο του οποίου φιλοτέχνησε ο Φιοντόρ Σέχτελ (Фёдор Шехтель). 
Η έκταση του νεκροταφείου είναι 75.000 τ. μ., όπου έχουν ταφεί πάνω από 26.000 άτομα. Έχει περιβάλλον πάρκου και είναι διάστικτο από μικρά παρεκκλήσια και γλυπτά μνημεία. Ο χώρος της νεκρόπολης είναι χωρισμένος σε ανατολικό και δυτικό τομέα και διαιρείται σε ζώνες: παλαιές ζώνες (1 – 4), νέες ζώνες (5 – 8) και πρόσφατες ζώνες (9 – 11).
Υπό το Σοβιετικό καθεστώς μόνο η ταφή στη Νεκρόπολη του Τείχους του Κρεμλίνου είχε περισσότερο κύρος. Μετά τη διάλυση της Σοβιετικής Ένωσης, τα τείχη του Κρεμλίνου δεν χρησιμοποιούνται πλέον για ταφές και το Κοιμητήριο Νοβοντέβιτσι χρησιμοποιείται, λόγω της ιστορικότητάς του, μόνο για ταφές με υψηλό συμβολισμό. Για παράδειγμα, τον Απρίλιο του 2007 θάφτηκαν εκεί ο πρώτος πρόεδρος της Ρωσικής Ομοσπονδίας Μπορίς Γιέλτσιν και ο παγκοσμίως διάσημος βιολοντσελίστας Μστισλάβ Ροστροπόβιτς.
Το 2001 έγινε προσπάθεια να μεταφερθούν τα οστά της μπαλαρίνας Άννας Πάβλοβα στο κοιμητήριο Νοβοντέβιτσι κατά την εκφρασμένη επιθυμία της και μετά από αξιοσημίωτες διαφωνίες.
Σπυρίδων Οικονομίδης

Βιογραφικά στοιχεία

Γεννήθηκε στο Λειβάρτζι Καλαβρύτων το 1854 και ολοκλήρωσε τη βασική του εκπαίδευση στην Πάτρα. Σπούδασε στο Πανεπιστήμιο της Αθήνας και πήγε με υποτροφία στο εξωτερικό, στην Γερμανία και την Γαλλία την περίοδο 1876 - 1883. Εργάστηκε στο χημικό εργαστήριο του Αδόλφου Μπάγιερ ιδίως την εποχή των μεγάλων ανακαλύψεων 1881 - 1883.
Επέστρεψε στην Ελλάδα και το 1883 διορίστηκε υφηγητής Χημείας του Πανεπιστημίου ενώ το 1892 καθηγητής. Ήταν κορυφαίος των οργανικών χημικών της εποχής του, και θεωρείται θεμελιωτής της χημικής βιομηχανίας στην Ελλάδα.
Συνέγραψε επιστημονικές εργασίες σχετικές με τη χημεία.
Αρρώστησε και απεβίωσε πρόωρα και ξαφνικά το 1894 σε ηλικία 40 ετών.
Κύπελλο Ελλάδος καλαθοσφαίρισης γυναικών 1999-2000

To Κύπελλο Ελλάδος καλαθοσφαίρισης γυναικών 1999-2000 ξεκίνησε στις 26 Σεπτεμβρίου 1999 με τους αγώνες της πρώτης φάσης και τελείωσε στις 23 Απριλίου 2000 με τον τελικό μεταξύ του Παναθηναϊκού και του Απόλλωνα Πτολεμαΐδας. Από τη σεζόν αυτή εφαρμόστηκε μια καινοτομία, η οποία καθιερώθηκε. Αντί ο τελικός να γίνει σε ουδέτερη έδρα, διεξήχθη τελική φάση σε μορφή Final Four με τη διεξαγωγή των δύο ημιτελικών, του μικρού και του μεγαλου τελικού σε μια πόλη. Το πρώτο φάιναλ-φορ του Κυπέλλου έγινε στις Σέρρες, στις 22 και 23 Απριλίου. Το κύπελλο κατέκτησε ο Παναθηναϊκός  για πρώτη φορά στην ιστορία της διοργάνωσης.
Πέτρος Καραγεώργεβιτς (1980)

Βιογραφία

Είναι ο πρωτότοκος γιος του Αλεξάνδρου Β΄ διαδόχου & τιτουλάριου βασιιά της Γιουγκοσλαβίας και της Μαρίας ντα Γκλόρια της Ορλεάνης-Μπραγκάνσα, κόρης του Πέτρου-Γκαστάο πρίγκιπα της Ορλεάνης-Μπραγκάνσα & διεκδικητή αυτοκράτορα της Βραζιλίας. 
Έζησε στο Σικάγο ως το 1981, όταν οι γονείς του μετέβησαν στη Βιρτζίνια. Το 1983 ήταν στο πρωινό σχολείο του Τύσονς Κόρνερ στη Βιρτζίνια και το 1984 σε ολοήμερο. Το 1988 σε ηλικία 8 ετών ήταν σε ένα από τα καλύτερα σχολεία προετοιμασίας. Τότε αποφοίτησε από το Κινγκ'ς Σκουλ του Κάντεμπρυ της Αγγλίας, έχοντας τρία Α-επιπέδου απολυτήρια στην Τέχνη, στα Ισπανικά και στα Γαλλικά και δέκα GCSE (Απολυτήρια Δευτεροβάθμιας Εκπαίδευσης). Το 1999 συμπλήρωσε στο Λονδίνο μία βασική σειρά μαθημάτων Τέχνης στο Κολέγιο Τεχνών Κάμμπεργουελ. Το 2000 ολοκλήρωσε μαθήματα Τέχνης στη Βαρκελώνη και στη Σεβίλλη. Πέρασε ένα έτος (1999-2000) στο Σχολή Σχεδίασης του Ρόουντ Άιλαντ (RISD), μία διάσημη σχολή Τέχνης στην Ανατολική Ακτή των ΗΠΑ. Εργάζεται στις γραφικές Τέχνες και στις τεχνολογίες Υπολογιστών.
Μιλά Αγγλικά, Ισπανικά, Γαλλικά και συνεχίζει τις Σερβικές σπουδές του. Είχε ταξιδέψει στη Σερβία το 1991 και τον Ιούλιο του 2000. Τον Οκτώβριο του 2000 έγινε η Γιουγκοσλαβική ανεξαρτητοποίηση και από το επόμενο έτος ζει με την οικογένειά του στο β. ανάκτορο του Βελιγραδίου. Έχει ταξιδέψει σε όλη την Ευρώπη, τις ΗΠΑ, την Κεντρική & Νότια Αμερική, τη Μέση Ανατολή και τη ΝΑ Ασία.
Περιοχή Ουβίνζα

Δημογραφικά

Σύμφωνα με την Εθνική Απογραφή της Τανζανίας του 2012, ο πληθυσμός στην Επαρχία Ουβίνζα (Uvinza District) ήταν 383.640 άτομα εκ των οποίων 189.130 άνδρες και 194.510 γένους θηλυκού.

Διοικητικές υποδιαιρέσεις

Η Περιοχή Ουβίνζα (Uvinza District), διαιρείται διοικητικά σε 14 Τμήματα (παρατίθενται παρακάτω τα Τμήματα και σε παρένθεση ο πληθυσμός των κατά την απογραφή του 2012):
Καισάριος ο διάκονος

Βιογραφία

Στην πόλη, Ταρακηνή, κατήγγειλε τις ειδωλολατρικές θυσίες προς τιμήν του Απόλλωνα. O Luxurius, δήμαρχος της πόλης, διέταξε να βάλουν μέσα σε σάκους (poena cullei) τον Καισάριο και τον Ιουλιανό και να τους πετάξουν στη θάλασσα της Ταρακηνής. Η μνήμη τους εορτάζεται στις 7 Οκτωβρίου, (Καισαρίου διακόνου και Ιουλιανού, Εὐσεβίου καὶ Εὐτυχίου (Φελίξ), Λέοντος πρεσβυτέρου, μαρτύρων ἐν Τερασίν).
Απάτσι

Πολιτισμός

Ο πολιτισμός τους είναι ελάχιστα αναπτυσσόμενος και η κάθε φυλή Απάτσι επικοινωνεί ελάχιστα με άλλες φυλές Απάτσι. Όλες οι φυλές επικοινωνούν σε επτά διαφορετικές γλώσσες και αυτές είναι οι: Ναβάχο, Γουέστερν Απάτσι, Τσιρικάουα, Μεσαλέρο, Τζικαρίλα, Λίπαν και Πλεινς Απάτσι (καλύτερα γνωστή και ως Κιόουα-Απάτσι). Τα περισσότερα μέλη Απάτσι βρίσκονται σήμερα στην Οκλαχόμα, στο Τέξας και στο Νέο Μεξικό.
Τον 21ο αιώνα οι Απάτσι μεταφέρθηκαν στις αστικές περιοχές των πολιτειών που αναφέρεται παραπάνω και κυρίως στις πρωτεύουσες των πολιτειών.

Οι Απάτσι σήμερα

Οι Απάτσι σήμερα, έχουν μεταφερθεί σε περιοχές που μιλούν την γλώσσα που μιλούν και οι ίδιοι οι Απάτσι. Δηλαδή οι Τζικαρέλα και οι Μεσαλέρο πήγαν στο Νέο Μεξικό, οι Τσιρικάκουα στην Αριζόνα και στο Νέο Μεξικό, οι Γουέστερν Απάτσι και οι Λίπαν Απάτσι στο Τέξας, και οι Πλέινς Απάτσι στην Οκλαχόμα. Κατά το παρελθόν αλλά ακόμη και σήμερα υπάρχουν και άλλες φυλές Απάτσι, μόνο που δεν έχουν αναπτύξει την δημοφιλία τους στις σημερινές εποχές.
Οι Γουέστερν Απάτσι σήμερα επίσης είναι η μοναδική φυλή που παρέμεινε στην πολιτεία της Αριζόνα, πολιτεία που κατοικούσαν πολλοί Απάτσι από την ημέρα που άρχισε να υφίσταται η φυλή. Οι τοποθεσίες τους είναι το Σαν Κάρλος, το Γαβαπάι, το Τόντο και το Φόρτ ΜακΝτόουελ.
Οι Τσιρικάουα είχαν χωριστεί σε δύο ομάδες από την στιγμή που είχαν συλληφθεί πολλοί αιχμάλωτοι από τη φυλή τους, σε πολέμους που συμμετείχαν. Η μία ομάδα μεταφέρθηκε στο Μεσαλέρο και καλύπτει σχεδόν τη μισή έκταση κατοίκων της πολιτείας του Νέου Μεξικού. Η άλλη ομάδα των Τσιρικάουα, που είναι ελάχιστοι, μεταφέρθηκε στην Οκλαχόμα.
1428 Μομπάσα

Φυσικά χαρακτηριστικά

Η μέση διάμετρος της Μομπάσα εκτιμάται σε 56,64 χιλιόμετρα. O φασματικός τύπος της είναι Xc, ενώ το γεωμετρικό άλβεδό της είναι 0,0240 (η επιφάνειά της είναι πιο μαύρη από ένα κομμάτι κάρβουνο). Η Μομπάσα περιστρέφεται γύρω από τον εαυτό της μία φορά κάθε 14 ως 20 ώρες περίπου.
Ιωάννης Χριστοφίδης

Πολιτική διαδρομή

Στις 16 Ιουνίου 1972 διορίστηκε Υπουργός Εξωτερικών στην Κυβέρνηση Αρχιεπισκόπου Μακαρίου Γ΄, θέση στην οποία παρέμεινε ως τις 8 Μαρτίου 1978